Justine Lumumba Kasule Munnayuganda, musomesa ate era munnabyabufuzi. Ye ssaabawandiisi w'ekibiina kya National Resistance Movement, ekibiina ky'ebyobufuzi ekiri mu buyinza mu ggwanga lya Uganda. Yalondebwa mu kifo ekyo nga abiri mu ssatu Ogwekkumineebiri, bbiri kkumi n’ena ng'adda mu bigere bya Amama Mbabazi. Ng’oggyeeko ekyo, yakolako nga nnampala wa gavumenti mu lukiiko lwa bamminisita okuva mu Gwokutaano bbiri kkumi na gumu okutuuka mu Gwekkumineebiri bbiri kkumi n’ena. Justine Lumumba Kasule yaweerezaako ng’omubaka omukyala akiikirira Disitulikiti y’e Bugiri mu lukiiko lw’eggwanga olukulu okuva mu mwaka gwa nkumi bbiri mu gumu okutuuka lwe yalekulira mu Gwekkumineebiri bbiri kkumi n’ena. Mukyala Mukatoliki, mufumbo era muzadde. Alina abaana ab’obulenzi babiri. Obuyigirize bwe: Justine Lumumba Kasule yazaalibwa mu Disitulikiti y’e Bugiri nga abiri mu bbiri Ogwekkuminoogumu, lukumi mu lwenda nsanvu mu ebiri. Yasomera St. Anthony Senior Secondary school erisangibwa e Nkokonjeru ku ddaala lya O-level. Eyo yavaayo n'adda ku St. Joseph's Secondary School e Naggalama gye yamalira emisomo gye egya A-level. Mu lukumi mu lwenda kyenda mu esatu, yafuna ekifo mu yunivaasite e Makerere, gye yasomera n’oluvannyuma n’atikkirwa ddiguli ya Bachelor of Arts ne dipulooma mu busomesa mu mwaka gwa lukumi mu lwenda kyenda mu mukaaga. Emirimu gye: Okuva mu lukumi mu lwenda kyenda mu mukaaga okutuuka mu lukumi mu lwenda kyenda mu musanvu, Lumumba yaweerezaako ng’omusomesa. Okuva mu lukumi mu lwenda kyenda mu musanvu okutuuka mu lukumi mu lwenda kyenda mu munaana yali akola nga kaliisoliiso w'amasomero mu disitulikiti ye mw'azaalwa. Okuva mu lukumi mu lwenda kyenda mu munaana okutuuka mu nkumi bbiri mu gumu, Lumumba yakola ng’ofiisa omukulu mu kitongole ky’ebyenjigiriza wano mu Uganda. Mu mwaka gwa nkumi bbiri mu gumu yalondebwa ng’omubaka omukyala akiikirira disitulikiti y’e Bugiri mu lukiiko lw’eggwanga olukulu era nga yajjira ku tiketi y’ekibiina kya National Resistance Movement. Yaddamu n'alondebwa okuweereza okuva mu bbiri kkumi na gumu kyokka n’alekulira mu mwaka gwa bbiri kkumi n’ena okufuuka ssaabawandiisi w'ekibiina ky'ebyobufuzi ekiri mu buyinza ekya National Resistance Movement. Mu ngeri endala era yalondebwa nga nnampala wa gavumenti mu Gwokutaano bbiri kkumi na gumu ng'adda mu bigere bya John Nasasira.